《乘驿谣》
清代·管世铭

昨岁使于越，今岁使汉阳。东南两驿堠，飞辔相追翔。

肥驿富盘餐，瘠驿窘刍豆。肥瘠虽不同，情状归一辏。

轩车自北来，侦骑却先回。头衔甚赫奕，牙爪何毰毸。

索增夫与马，应声连者者。供顿少或迟，箠楚辄交下。

悬吏自门东，罄折进红封。区区为寿意，愿得资先容。

前驱闻此言，始觉有颜色。下逮圉与庖，琐屑各有得。

银翅海鲨镵，丝窝岛燕衔。数缗罗一品，犀筋不三拈。

贿成乃得馈，车骑齐呼备。看踏锦茵升，私幸无咎恚。

亦有贤士夫，守分不敢逾。从人祇四五，俭薄如寒儒。

心此言下客，草草具杯炙。授舍不扫除，给马惟骨骼。

漏鼓下三挝，行人拂鞞靫。频呼祗候隶，相与醉倡家。

邮亭一老戍，漫应还徐步。问求缊火薪，答言无买处。

使客意如何，于吾则已多。无言催就道，王事敢蹉跎。

彼也宾岂知，此也主谁白。作歌陈两端，敬听愿凡百。

作者简介：（1738—1798）清江苏武进人，字缄若，号韫山。乾隆四十三年进士。授户部主事，迁郎中，充军机章京，为大学士阿桂所倚重。深憎和珅。会迁御史，草疏将劾之。阿桂恐其得罪，使留军机处，依例留直者不得专达封事，乃不得已而止。工诗古文。有《韫山堂集》。